[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2007

COM(2007) 654 τελικό

2007/0237 (CNS)

Πρόταση

ΑΠΟΦΑΣΗΣ-ΠΛΑΙΣΙΟΥ ΤΟΥ ΣΥΜΒΟΥΛΙΟΥ

για τη χρήση των καταστάσεων με τα ονόματα των επιβατών (PNR) με σκοπό την επιβολή του νόμου

(υποβληθείσα από την Επιτροπή) {SEC(2007) 1422}{SEC(2007) 1453}

ΑΙΤΙΟΛΟΓΙΚΗ ΕΚΘΕΣΗ

1. Ιστορικο της προτασησ

Αιτιολόγηση και στόχοι της πρότασης

Η τρομοκρατία αποτελεί σήμερα μία από τις σοβαρότερες απειλές για την ασφάλεια, την ειρήνη, τη σταθερότητα, τη δημοκρατία και τα θεμελιώδη δικαιώματα, αξίες επί των οποίων είναι θεμελιωμένη η Ευρωπαϊκή Ένωση, και επιπλέον αποτελεί άμεση απειλή για τους Ευρωπαίους πολίτες. Η απειλή της τρομοκρατίας δεν περιορίζεται σε συγκεκριμένες γεωγραφικές περιοχές. Τρομοκράτες και τρομοκρατικές οργανώσεις υπάρχουν τόσο εντός όσο και εκτός των συνόρων της ΕΕ και έχουν αποδείξει ότι διαθέτουν την ικανότητα να πραγματοποιούν επιθέσεις και πράξεις βίας σε οποιαδήποτε ήπειρο και εναντίον οποιασδήποτε χώρας. Στην «Έκθεση του 2007 για την τρομοκρατική δραστηριότητα στην Ευρωπαϊκή Ένωση: Κατάσταση και Τάσεις», η Ευρωπόλ διαπίστωνε ότι όλες σχεδόν οι τρομοκρατικές εκστρατείες έχουν διασυνοριακό χαρακτήρα. Είναι σαφές ότι οι εσωτερικές και οι εξωτερικές πτυχές της καταπολέμησης της τρομοκρατίας συνδέονται μεταξύ τους και ότι για να είναι αποτελεσματικό οποιοδήποτε μέτρο, είναι απαραίτητο να υπάρχει στενή συνεργασία και αναβαθμισμένη ανταλλαγή πληροφοριών μεταξύ των κρατών μελών και των οικείων υπηρεσιών τους, καθώς και με την Ευρωπόλ και, οσάκις ενδείκνυται, με τις αρμόδιες αρχές τρίτων χωρών.

Μετά την 11η Σεπτεμβρίου, οι ανά τον κόσμο αρχές επιβολής του νόμου συνειδητοποίησαν πλέον την προστιθέμενη αξία της συλλογής και ανάλυσης δεδομένων προερχόμενων από καταστάσεις με τα ονόματα των επιβατών (στο εξής: «δεδομένα PNR») για την πάταξη της τρομοκρατίας και του οργανωμένου εγκλήματος. Τα δεδομένα PNR σχετίζονται με μετακινήσεις ανθρώπων, συνήθως δε με πτήσεις, και περιλαμβάνουν δεδομένα διαβατηρίου, το ονοματεπώνυμο, τη διεύθυνση, αριθμούς τηλεφώνου, τα στοιχεία του ταξιδιωτικού πράκτορα, τον αριθμό πιστωτικής κάρτας, το ιστορικό των αλλαγών όσον αφορά τον προγραμματισμό των πτήσεων, τις προτιμήσεις για το κάθισμα και άλλου είδους πληροφορίες. Τα δεδομένα PNR ενός συγκεκριμένου επιβάτη συνήθως δεν περιλαμβάνουν όλα τα πεδία PNR, αλλά μόνον τις πληροφορίες που διέθεσε πράγματι ο επιβάτης όταν πραγματοποίησε την κράτηση και τις πληροφορίες που ελήφθησαν κατά τον έλεγχο του εισιτηρίου στον αερολιμένα και κατά την επιβίβαση. Πρέπει να σημειωθεί ότι οι αερομεταφορείς συγκεντρώνουν ήδη τα δεδομένα PNR των επιβατών για τους δικούς τους εμπορικούς σκοπούς, αλλά δεν ισχύει το ίδιο για τους λοιπούς μεταφορείς. Η συλλογή και η ανάλυση των δεδομένων PNR επιτρέπουν στις αρχές επιβολής του νόμου να εντοπίζουν τα άτομα υψηλού κινδύνου και να λαμβάνουν τα κατάλληλα μέτρα.

Μέχρι τώρα, είναι περιορισμένος ο αριθμός των κρατών μελών που έχουν θεσπίσει νομοθεσία για τη συγκρότηση μηχανισμών οι οποίοι, αφενός, να υποχρεώνουν τους αερομεταφορείς να παρέχουν τα συναφή δεδομένα PNR και, αφετέρου, να διασφαλίζουν την ανάλυση των δεδομένων αυτών από τις αρμόδιες αρχές. Για τον λόγο αυτό, δεν έχουν αξιοποιηθεί ακόμη πλήρως τα δυνητικά οφέλη που θα προέκυπταν από ένα κοινοτικής εμβέλειας πλαίσιο για την πρόληψη της τρομοκρατίας και του οργανωμένου εγκλήματος.

Γενικό ιστορικό

Προς το παρόν, ρυθμίσεις για τη διαβίβαση δεδομένων PNR στο πλαίσιο της καταπολέμησης της τρομοκρατίας και του διεθνικού οργανωμένου εγκλήματος έχουν συναφθεί μεταξύ της ΕΕ και των Ηνωμένων Πολιτειών και του Καναδά και αφορούν αποκλειστικά και μόνο τα αεροπορικά ταξίδια. Βάσει των εν λόγω ρυθμίσεων, οι αερομεταφορείς, οι οποίοι ήδη συγκέντρωναν τα δεδομένα PNR των επιβατών για τους δικούς τους εμπορικούς σκοπούς, υποχρεούνται να διαβιβάζουν τα δεδομένα αυτά στις αρμόδιες αρχές των ΗΠΑ και του Καναδά. Επί τη βάσει ανταλλαγής πληροφοριών με τις προαναφερθείσες τρίτες χώρες, η ΕΕ είχε την ευκαιρία να εκτιμήσει την αξία των δεδομένων PNR και να αντιληφθεί τις δυνατότητες που αυτά παρέχουν για το έργο της επιβολής του νόμου. Επιπλέον, η ΕΕ είχε την ευκαιρία να διδαχθεί από τις εμπειρίες των εν λόγω τρίτων χωρών στη χρήση δεδομένων PNR, καθώς και από την πείρα που το Ηνωμένο Βασίλειο έχει αποκομίσει από το πιλοτικό σχέδιο που έχει εφαρμόσει στον υπό εξέταση τομέα. Συγκεκριμένα, το Ηνωμένο Βασίλειο ήταν σε θέση να αναφέρει την πραγματοποίηση μεγάλου αριθμού συλλήψεων, τον εντοπισμό δικτύων παράνομης διακίνησης ανθρώπων και τη συγκέντρωση απόρρητων πληροφοριών μεγάλης χρησιμότητας σε σχέση με την τρομοκρατία κατά τα δύο έτη λειτουργίας του πιλοτικού του σχεδίου.

Το Ευρωπαϊκό Συμβούλιο της 25ης-26ης Μαρτίου 2004 κάλεσε την Επιτροπή να υποβάλει πρόταση για την υιοθέτηση κοινής προσέγγισης της ΕΕ για τη χρήση των δεδομένων επιβατών με σκοπό την επιβολή του νόμου. Το αίτημα αυτό επαναλήφθηκε ήδη δύο φορές, συγκεκριμένα στις 4-5 Νοεμβρίου 2004 στο πλαίσιο του «Προγράμματος της Χάγης» και κατά την έκτακτη συνεδρίαση του Συμβουλίου στις 13 Ιουλίου 2005. Η θέσπιση ευρωπαϊκής πολιτικής σε αυτόν τον τομέα είχε εξάλλου αναγγελθεί ήδη στην ανακοίνωση της Επιτροπής με τίτλο «Διαβίβαση δεδομένων από τα μητρώα των ονομάτων των επιβατών (Passenger Name Records - PNR) αεροπορικών μεταφορών: Γενική προσέγγιση της ΕΕ», της 16ης Δεκεμβρίου 2003.

Ισχύουσες διατάξεις στον τομέα στον οποίον εμπίπτει η πρόταση

Σήμερα, οι αερομεταφορείς υποχρεούνται να διαβιβάζουν τις «εκ των προτέρων πληροφορίες για τους επιβάτες» (Advance Passenger Information - «API») στις αρμόδιες αρχές των κρατών μελών δυνάμει της οδηγίας 2004/82/ΕΚ του Συμβουλίου. Σκοπός του μέτρου αυτού είναι να βοηθήσει τις αρχές που είναι επιφορτισμένες με τον έλεγχο των συνόρων να βελτιώσουν αυτόν τον έλεγχο και να καταπολεμήσουν την παράνομη μετανάστευση. Βάσει της ρηθείσας οδηγίας, τα κράτη μέλη υποχρεούνται να λαμβάνουν τα αναγκαία εθνικά μέτρα ώστε να διασφαλίζεται ότι οι αερομεταφορείς διαβιβάζουν, έπειτα από σχετική αίτηση των αρχών που είναι επιφορτισμένες με τη διενέργεια των ελέγχων των προσώπων στα εξωτερικά σύνορα, πληροφοριακά στοιχεία σχετικά με τους επιβάτες μιας πτήσης. Τα εν λόγω πληροφοριακά στοιχεία περιλαμβάνουν μόνο τα δεδομένα API, τα οποία κατά βάση είναι δεδομένα αναφερόμενα στο εκάστοτε φυσικό πρόσωπο. Στα εν λόγω δεδομένα περιλαμβάνονται: ο αριθμός και το είδος του χρησιμοποιούμενου ταξιδιωτικού εγγράφου, η ιθαγένεια, το πλήρες ονοματεπώνυμο, η ημερομηνία γεννήσεως, το σημείο διάβασης των συνόρων κατά την είσοδο, ο κωδικός μεταφοράς, η ώρα αναχώρησης και άφιξης του μεταφορικού μέσου, ο συνολικός αριθμός των επιβατών που μεταφέρονται με το μεταφορικό μέσο και το αρχικό σημείο επιβίβασης. Τα πληροφοριακά στοιχεία που περιέχονται στα δεδομένα API δύνανται επίσης να συμβάλουν στον εντοπισμό σεσημασμένων τρομοκρατών και εγκληματιών μέσω της διασταύρωσης του ονόματός τους με τις πληροφορίες που είναι καταχωρημένες σε συστήματα σήμανσης όπως το SIS.

Για την καταπολέμηση της τρομοκρατίας και του οργανωμένου εγκλήματος, τα πληροφοριακά στοιχεία που περιέχονται στα δεδομένα API θα αρκούσαν μόνο για τον εντοπισμό σεσημασμένων τρομοκρατών και εγκληματιών με τη χρήση συστημάτων σήμανσης. Τα δεδομένα API έχουν επίσημο χαρακτήρα δεδομένου ότι προέρχονται από διαβατήρια, και, επιπλέον, είναι αρκούντως ακριβή σε ό,τι αφορά την ταυτότητα ενός ατόμου. Από την άλλη πλευρά, τα δεδομένα PNR περιλαμβάνουν περισσότερα στοιχεία και είναι διαθέσιμα ενωρίτερα από ό,τι τα δεδομένα API. Τέτοια στοιχεία δεδομένων αποτελούν ένα σημαντικότατο εργαλείο για τη διενέργεια εκτιμήσεων επικινδυνότητας για τα άτομα, για την απόκτηση απόρρητων πληροφοριών και για την πραγματοποίηση συσχετισμών μεταξύ γνωστών και αγνώστων ατόμων.

Συνοχή με τις άλλες πολιτικές και στόχους της Ένωσης

Η πρόταση συμβαδίζει πλήρως με τη συνολική επιδίωξη της εγκαθίδρυσης ευρωπαϊκού χώρου ελευθερίας, ασφάλειας και δικαιοσύνης. Επίσης συνάδει με τις διατάξεις περί θεμελιωδών δικαιωμάτων, ιδίως σε σχέση με την προστασία των δεδομένων προσωπικού χαρακτήρα και της ιδιωτικής ζωής των οικείων προσώπων.

2. Διαβούλευση με τα ενδιαφερόμενα μέρη και εκτίμηση των επιπτώσεων

Διαβούλευση με τα ενδιαφερόμενα μέρη

Μέθοδοι διαβούλευσης, κύριοι τομείς που αφορά η πρόταση και γενικά χαρακτηριστικά των ερωτηθέντων

Πραγματοποιήθηκε σειρά συνεδριάσεων και διαβουλεύσεων στο πλαίσιο των διαπραγματεύσεων με αντικείμενο τη διαβίβαση δεδομένων PNR στις ΗΠΑ καθώς και τη διαβίβαση δεδομένων API και δεδομένων PNR στον Καναδά. Κατόπιν συσκέψεων που οργάνωσαν οι υπηρεσίες της Επιτροπής με ενώσεις αερομεταφορέων και εκπροσώπους ηλεκτρονικών συστημάτων κράτησης, οργανώθηκαν τρεις ειδικές συσκέψεις με θέμα τη σκοπιμότητα ανάληψης πρωτοβουλίας για την κατάστρωση πολιτικής της ΕΕ σχετικά με τη χρήση των δεδομένων επιβατών, υπό την αιγίδα του Φόρουμ για την πρόληψη του διεθνικού οργανωμένου εγκλήματος.

Ενόψει της κατάρτισης της παρούσας πρότασης, οι υπηρεσίες της Επιτροπής κατέγραψαν επίσης τις απόψεις όλων των σχετικών ενδιαφερομένων με την αποστολή ερωτηματολογίου τον Δεκέμβριο του 2006. Ακολούθως, η Επιτροπή κάλεσε τους αντιπροσώπους των κρατών μελών σε συνεδρίαση που πραγματοποιήθηκε στις Βρυξέλλες στις 2 Φεβρουαρίου 2007, κατά την οποία οι αντιπρόσωποι των κρατών μελών είχαν την ευκαιρία να ανταλλάξουν απόψεις.

Παραλήπτες του ερωτηματολογίου ήταν οι εξής:

- όλα τα κράτη μέλη

- οι αρχές προστασίας δεδομένων των κρατών μελών

- ο Ευρωπαίος Επόπτης Προστασίας Δεδομένων (ΕΕΠΔ)

- η Ένωση Ευρωπαϊκών Αεροπορικών Εταιρειών (AEA)

- η Ένωση Αμερικανικών Αερομεταφορέων (Air Transport Association of America)

- η Διεθνής Ένωση για τις Ναυλωμένες Πτήσεις (IACA)

- η Ευρωπαϊκή Ένωση Αερομεταφορέων των Περιφερειών της Ευρώπης (ERA)

- η Διεθνής Ένωση Αεροπορικών Μεταφορών (IATA).

Απαντήσεις ελήφθησαν από 24 κράτη μέλη. Οι εθνικές αρχές προστασίας δεδομένων των κρατών μελών υπέβαλαν κοινή απάντηση. Εξάλλου, απαντήσεις υποβλήθηκαν από τον Ευρωπαίο Επόπτη Προστασίας Δεδομένων (ΕΕΠΔ), την Ένωση Αμερικανικών Αερομεταφορέων, τη Διεθνή Ένωση για τις Ναυλωμένες Πτήσεις (IACA), την Ένωση Ευρωπαϊκών Αεροπορικών Εταιρειών (AEA), την Ευρωπαϊκή Ένωση Αερομεταφορέων των Περιφερειών της Ευρώπης (ERA), τη Διεθνή Ένωση Αεροπορικών Μεταφορών (IATA), τη LOT Polish Airlines και την Austrian Airlines.

Οι αρχές προστασίας δεδομένων των κρατών μελών, συνελθούσες ως όργανο που συμβουλεύει την Επιτροπή στο πλαίσιο της λειτουργίας της ομάδας εργασίας του άρθρου 29, εξέδωσαν επίσης σειρά γνωμών σχετικά με τη χρήση των δεδομένων PNR.

Σύνοψη των απαντήσεων και τρόπος με τον οποίο ελήφθησαν υπόψη

Η διαδικασία διαβουλεύσεων συνέβαλε σε μεγάλο βαθμό στη διαμόρφωση της νομοθετικής πρότασης. Ειδικότερα, η διαδικασία διαβουλεύσεων επηρέασε τα εξής θέματα:

- Την επιλογή της προκριθείσας πολιτικής: από τις ληφθείσες απαντήσεις στο ερωτηματολόγιο κατέστη σαφές ότι τα περισσότερα κράτη μέλη τάσσονται σαφώς υπέρ ενός νομοθετικού μέσου το οποίο θα καθορίζει μία κοινή προσέγγιση σε επίπεδο ΕΕ για τον υπό εξέταση τομέα. Η ομάδα του άρθρου 29 δήλωσε ότι δεν είχε πεισθεί για την αναγκαιότητα μιας τέτοιας πρότασης και ότι συνεπώς αντιτίθεται σε αυτήν, αλλά επεσήμανε ότι αφ’ ης στιγμής κριθεί ότι η πρόταση είναι πράγματι αναγκαία ή υπάρξουν αρκετά κράτη μέλη τα οποία θα επιδιώξουν την ανάπτυξη εθνικών συστημάτων για τα δεδομένα PNR, τότε είναι σκόπιμο να προτιμηθεί η εναρμόνιση των σχετικών ρυθμίσεων σε επίπεδο ΕΕ.

- Το πεδίο εφαρμογής της πρότασης σε σχέση με τα μέσα μεταφοράς: τα μέρη που μετείχαν στις διαβουλεύσεις συμφωνούν στην πλειονότητά τους ότι το πεδίο εφαρμογής της πρότασης πρέπει να περιορίζεται στις αεροπορικές μεταφορές.

- Τo γεωγραφικό πεδίo της πρότασης: οι περισσότεροι ενδιαφερόμενοι που μετείχαν στις διαβουλεύσεις θεωρούν ότι η πρόταση πρέπει να αφορά αποκλειστικά και μόνο τις πτήσεις από τρίτες χώρες προς την ΕΕ και τις πτήσεις από την ΕΕ προς τρίτες χώρες.

- Τη χρήση και το σκοπό της συλλογής δεδομένων PNR: Η συλλογή δεδομένων PNR πρέπει να πραγματοποιείται μόνο για τους σκοπούς του τρίτου πυλώνα, δηλαδή για την πρόληψη και την καταπολέμηση της τρομοκρατίας και συναφών εγκλημάτων, καθώς και άλλων σοβαρών εγκλημάτων, συμπεριλαμβανομένου του διεθνικού οργανωμένου εγκλήματος.

- Την περίοδο διατήρησης των δεδομένων: Κατεγράφη σύμπτωση απόψεων για το ότι, προκειμένου να είναι αποτελεσματικό το όλο σύστημα, πρέπει τα δεδομένα να διατηρούνται για περίοδο 5 ετών, εκτός αν έχουν χρησιμοποιηθεί για ποινική ανάκριση ή επιχείρηση των κρατικών υπηρεσιών πληροφοριών.

- Το όργανο που θα παραλαμβάνει τα δεδομένα PNR: Τα περισσότερα κράτη μέλη επικροτούν την ιδέα να παραλαμβάνονται τα δεδομένα από μία «μονάδα στοιχείων επιβατών», η οποία θα διορισθεί σε κάθε κράτος μέλος, ενώ κάποια άλλα κράτη μέλη τάσσονται υπέρ της σύστασης κεντρικής μονάδας σε επίπεδο ΕΕ, η οποία θα παραλαμβάνει τα δεδομένα από τους αερομεταφορείς όλων των κρατών μελών.

- Τη μέθοδο διαβίβασης των δεδομένων: Όλοι οι ενδιαφερόμενοι που μετείχαν στις διαβουλεύσεις προτιμούν τη μέθοδο της «προώθησης» («push») έναντι της μεθόδου της άντλησης («pull»). Η βασική διαφορά μεταξύ των δύο μεθόδων είναι ότι στην περίπτωση της μεθόδου της προώθησης, τα δεδομένα διαβιβάζονται από τον εκάστοτε μεταφορέα στην εθνική αρχή, ενώ στην περίπτωση της μεθόδου της άντλησης η εθνική αρχή αποκτά πρόσβαση στο σύστημα κρατήσεων του αερομεταφορέα και αντλεί από εκεί τα δεδομένα.

- Το θέμα της περαιτέρω διαβίβασης δεδομένων PNR: Οι περισσότεροι από τους ενδιαφερόμενους που μετείχαν στις διαβουλεύσεις τάσσονται υπέρ της διαβίβασης των δεδομένων PNR στις εθνικές αρμόδιες αρχές και στις αρμόδιες αρχές των υπολοίπων κρατών μελών. Μερικά κράτη μέλη τάσσονται υπέρ της διαβίβασης των δεδομένων και προς τις αρμόδιες αρχές τρίτων χωρών.

Συγκέντρωση και χρήση εμπειρογνωμοσύνης

Δεν υπήρξε ανάγκη εξωτερικής εμπειρογνωμοσύνης.

Εκτίμηση των επιπτώσεων

Για την εκτίμηση των επιπτώσεων, εξετάστηκαν δύο κύριες εναλλακτικές επιλογές με μια σειρά μεταβλητών: η επιλογή της διατήρησης της υφιστάμενης κατάστασης και η επιλογή της υποβολής νομοθετικής πρότασης. Επιπροσθέτως, απορρίφθηκε σε πρώιμο στάδιο η επιλογή της ενθάρρυνσης της συνεργασίας μεταξύ των κρατών μελών στον υπό εξέταση τομέα, με το σκεπτικό ότι η επιλογή αυτή δεν θα επέτρεπε την επίτευξη των επιδιωκόμενων στόχων. Ορισμένα κράτη μέλη είχαν προτείνει την επέκταση του πεδίου εφαρμογής της πρότασης, ώστε να καλύπτονται επίσης τα θαλάσσια και τα σιδηροδρομικά ταξίδια. Και αυτή η επιλογή απερρίφθη σε πρώιμο στάδιο λόγω των επιφυλάξεων για το κόστος της και για την τρέχουσα έλλειψη συστημάτων συλλογής των σχετικών δεδομένων.

Η εκτίμηση επιπτώσεων κατέληγε στο συμπέρασμα ότι η προτιμητέα επιλογή είναι η υποβολή νομοθετικής πρότασης με πρόβλεψη αποκεντρωμένου συστήματος επεξεργασίας των δεδομένων. Η τακτική επιλογή της διατήρησης της υφιστάμενης κατάστασης δεν παρουσιάζει κανένα ουσιαστικό πλεονέκτημα για τη βελτίωση της ασφάλειας στην ΕΕ. Αντιθέτως, αναμένεται ότι, με γνώμονα τον τρόπο με τον οποίον ο υπό εξέταση τομέας εξελίσσεται σήμερα, η επιλογή αυτή θα έχει δυσμενείς συνέπειες λόγω των διοικητικών δυσχερειών που θα προέκυπταν από την ύπαρξη μεγάλου αριθμού ανόμοιων συστημάτων.

Η τακτική επιλογή της νομοθετικής πρότασης προσφέρει το αδιαμφισβήτητο πλεονέκτημα της αύξησης της ασφάλειας, δεδομένου ότι θα περιορίσει τον κίνδυνο τρομοκρατικών επιθέσεων και σοβαρών αδικημάτων, καθώς και τον κίνδυνο εκδήλωσης διεθνικού οργανωμένου εγκλήματος στην επικράτεια της ΕΕ. Πέραν αυτού, η συγκεκριμένη τακτική επιλογή θα επέτρεπε την εναρμόνιση των διαφόρων παραμέτρων των συστημάτων που χρησιμοποιούνται για την ανταλλαγή και τη χρήση δεδομένων PNR, καθώς επίσης των εχεγγύων που παρέχονται στα άτομα με σκοπό την προάσπιση του δικαιώματός τους στην ιδιωτικότητα.

Μεταξύ της τακτικής της διατήρησης της υφιστάμενης κατάστασης και της τακτικής της υποβολής νομοθετικής πρότασης, αυτή η τελευταία παρουσιάζει σαφή πλεονεκτήματα.

Μεταξύ των δύο εκδοχών της λύσης της νομοθετικής πρότασης, η επιλογή της αποκεντρωμένης συλλογής δεδομένων προσφέρει κάποια πλεονεκτήματα έναντι της λειτουργίας κεντρικού μηχανισμού σε σχέση με την αύξηση της ασφάλειας στην ΕΕ. Η επιλογή της συλλογής δεδομένων σε κεντρική βάση θα εμπεριείχε υψηλό κίνδυνο δυσλειτουργίας εξαιτίας των τεράστιων ποσοτήτων δεδομένων με τα οποία θα τροφοδοτείτο η κεντρική μονάδα και των επιπλοκών από τα διαφορετικά είδη επεξεργασίας. Εξάλλου, για να είναι λειτουργική μια τέτοια μονάδα, θα ήταν απαραίτητο να διαθέτει πρόσβαση στις διάφορες εθνικές βάσεις δεδομένων όλων των κρατών μελών.

Σε ό,τι αφορά τις συνέπειες της πρότασης για τις σχέσεις με τρίτες χώρες, δεν μπορεί να αποκλεισθεί το ενδεχόμενο να ζητήσουν μερικές χώρες αμοιβαία πρόσβαση σε δεδομένα PNR που σχετίζονται με πτήσεις από την ΕΕ προς τα εδάφη τους, μολονότι στην πράξη το ενδεχόμενο αυτό είναι πολύ απίθανο. Οι υφιστάμενες συμφωνίες της Ένωσης με τις ΗΠΑ και τον Καναδά σχετικά με τα δεδομένα PNR προβλέπουν τέτοια αμοιβαία αντιμετώπιση, η οποία μπορεί να τίθεται σε αυτόματη εφαρμογή.

Η Επιτροπή εκπόνησε εκτίμηση επιπτώσεων, η οποία παρατίθεται στο πρόγραμμα εργασίας[1].

3. Νομικα στοιχεια της προτασησ

Περίληψη της προτεινόμενης δράσης

Η πρόταση αποσκοπεί στην εναρμόνιση των διατάξεων των κρατών μελών οι οποίες διέπουν τις υποχρεώσεις των αερομεταφορέων που εκτελούν πτήσεις από ή προς την επικράτεια ενός τουλάχιστον κράτους μέλους αναφορικά με τη διαβίβαση δεδομένων PNR στις αρμόδιες αρχές με σκοπό την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος. Κάθε επεξεργασία δεδομένων PNR βάσει της πρότασης θα διέπεται από την απόφαση-πλαίσιο του Συμβουλίου (xx/xx) σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις.

Νομική βάση

Η συνθήκη για την Ευρωπαϊκή Ένωση, και ιδίως το άρθρο 29, το άρθρο 30 παράγραφος 1 στοιχείο β) και το άρθρο 34 παράγραφος 2 στοιχείο β)

Αρχή της επικουρικότητας

Η αρχή της επικουρικότητας εφαρμόζεται στις ενέργειες της Ένωσης.

Οι στόχοι της πρότασης δεν είναι δυνατόν να επιτευχθούν ικανοποιητικά από τα κράτη μέλη για τους εξής λόγους.

Ο βασικός λόγος για τον οποίον η ανάληψη δράσης από τα κράτη μέλη δεν θα ήταν αρκετή για την επίτευξη των στόχων είναι ότι τα κράτη μέλη αδυνατούν από μόνα τους να επιτύχουν την ενδεδειγμένη εναρμόνιση των νομικών υποχρεώσεων στον υπό εξέταση τομέα οι οποίες θα επιβληθούν σε όλους τους αερομεταφορείς που εκτελούν πτήσεις από και προς την Ευρωπαϊκή Ένωση.

Η ανάληψη δράσης μόνο από τα κράτη μέλη δεν θα διασφάλιζε το συμφέρον των κρατών μελών διότι αυτά δεν θα είχαν τη βεβαιότητα ότι τα συναφή δεδομένα PNR θα τους παρέχονται από τις αρχές των άλλων κρατών μελών· τούτο μπορεί να διασφαλισθεί μόνο μέσω ενός μηχανισμού που να καλύπτει το σύνολο της ΕΕ.

Οι στόχοι της πρότασης μπορούν να επιτευχθούν καλύτερα σε επίπεδο Ένωσης για τους ακόλουθους λόγους.

Με την ανάληψη δράσης από την ΕΕ θα επιτευχθούν καλύτερα οι στόχοι της πρότασης, διότι η υιοθέτηση εναρμονισμένης προσέγγισης καθιστά δυνατή τη διασφάλιση της ανταλλαγής των συναφών πληροφοριών σε ολόκληρη την ΕΕ. Επιπλέον, καθιστά δυνατή την υιοθέτηση εναρμονισμένης προσέγγισης έναντι του υπόλοιπου κόσμου.

Το ποιοτικό κριτήριο που αποδεικνύει ότι ο στόχος μπορεί να επιτευχθεί καλύτερα από την Ένωση είναι η ανάληψη αποτελεσματικότερης δράσης για την καταπολέμηση της τρομοκρατίας και του οργανωμένου εγκλήματος.

Συνεπώς, η πρόταση είναι σύμφωνη με την αρχή της επικουρικότητας.

Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους κατωτέρω λόγους.

Η εμβέλεια της πρότασης περιορίζεται στα στοιχεία εκείνα τα οποία χρήζουν εναρμονισμένης κοινοτικής προσέγγισης, συμπεριλαμβανομένων: του καθορισμού των καθηκόντων των μονάδων PNR· των στοιχείων που πρέπει να συλλέγονται· των σκοπών για τους οποίους επιτρέπεται να χρησιμοποιούνται οι πληροφορίες· της ανταλλαγής δεδομένων μεταξύ των μονάδων PNR των κρατών μελών· και των τεχνικών όρων που ισχύουν για την ανταλλαγή αυτή.

Η προτεινόμενη δράση συνίσταται σε απόφαση-πλαίσιο, η οποία αφήνει όσο το δυνατόν μεγαλύτερο πεδίο προς ρύθμιση από τα εθνικά όργανα λήψης αποφάσεων. Εξάλλου, η επιλογή αποκεντρωμένου συστήματος σημαίνει ότι τα κράτη μέλη μπορούν να επιλέξουν το πώς και πού θα συγκροτήσουν το εθνικό τους σύστημα PNR και επίσης να αποφασίσουν τα ίδια για τις τεχνικές παραμέτρους του συστήματος. Οι πτυχές της εναρμόνισης περιορίζονται στις απολύτως αναγκαίες, όπως οι τεχνικές παράμετροι των συστημάτων επικοινωνιών που απαιτούνται για την ανταλλαγή δεδομένων με άλλα κράτη μέλη.

Η οικονομική και διοικητική επιβάρυνση για το κοινωνικό σύνολο ελαχιστοποιείται χάρη στην επιλογή αποκεντρωμένου συστήματος. Η συγκρότηση και συντήρηση κεντρικού συστήματος σε επίπεδο ΕΕ για τη συλλογή και επεξεργασία δεδομένων θα συνεπάγετο σημαντική δαπάνη.

Επιλογή νομικής πράξης

Προτεινόμενη νομική πράξη: απόφαση-πλαίσιο βάσει του άρθρου 34 παράγραφος 2 στοιχείο β) της ΣΕΕ.

Άλλα νομικά μέσα δεν θα ήταν κατάλληλα για τον εξής λόγο:

Επειδή στόχος είναι η προσέγγιση της νομοθεσίας των κρατών μελών, δεν θα ήταν πρόσφορο άλλο είδος νομικής πράξης πλην της απόφασης-πλαισίου.

4. Δημοσιονομικεσ επιπτωσεισ

Η πρόταση δεν έχει επιπτώσεις στον κοινοτικό προϋπολογισμό.

5. Συμπληρωματικές πληροφορίες

Προσομοίωση, πιλοτική φάση και μεταβατική περίοδος

Υπήρξε ή θα υπάρξει μεταβατική περίοδος για την πρόταση.

Ρήτρα επανεξέτασης / αναθεώρησης / λήξης ισχύος

Η πρόταση περιλαμβάνει ρήτρα επανεξέτασης.

2007/0237 (CNS)

Πρόταση

ΑΠΟΦΑΣΗΣ-ΠΛΑΙΣΙΟΥ ΤΟΥ ΣΥΜΒΟΥΛΙΟΥ

για τη χρήση των καταστάσεων με τα ονόματα των επιβατών (PNR) με σκοπό την επιβολή του νόμου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 29, το άρθρο 30 παράγραφος 1 στοιχείο β) και το άρθρο 34 παράγραφος 2 στοιχείο β),

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

Εκτιμώντας τα ακόλουθα:

(1) Στις 25 Μαρτίου 2004, το Ευρωπαϊκό Συμβούλιο εξέδωσε τη «Δήλωση για την καταπολέμηση της τρομοκρατίας»[4], με την οποία καλούσε την Επιτροπή να υποβάλει μεταξύ άλλων πρόταση για την υιοθέτηση κοινής προσέγγισης της ΕΕ για τη χρήση των δεδομένων επιβατών με σκοπό την επιβολή του νόμου.

(2) Από την Επιτροπή ζητήθηκε επίσης να υποβάλει πρόταση για τη χρήση των δεδομένων PNR στο πλαίσιο του Προγράμματος της Χάγης[5] καθώς και κατά την έκτακτη συνεδρίαση του Συμβουλίου στις 13 Ιουλίου 2005[6].

(3) Ένας από τους στόχους της Ευρωπαϊκής Ένωσης είναι η παροχή υψηλού επιπέδου ασφάλειας και προστασίας στο εσωτερικό ενός χώρου ελευθερίας, ασφάλειας και δικαιοσύνης. Για τον σκοπό αυτό απαιτείται η ανάληψη κατάλληλης δράσης για την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος. Οι ορισμοί των τρομοκρατικών εγκλημάτων και του οργανωμένου εγκλήματος προέρχονται από τα άρθρα 1 έως 4 της απόφασης-πλαισίου του Συμβουλίου 2002/475/ΔΕΥ για την καταπολέμηση της τρομοκρατίας[7] και από το άρθρο 2 της απόφασης-πλαισίου του Συμβουλίου (xx/xx) για την καταπολέμηση του οργανωμένου εγκλήματος[8], αντιστοίχως.

(4) Το Συμβούλιο εξέδωσε την οδηγία 2004/82/ΕΚ, της 29ης Απριλίου 2004, σχετικά με την υποχρέωση των αερομεταφορέων να κοινοποιούν τα στοιχεία των επιβατών[9], η οποία αποσκοπεί στη βελτίωση των ελέγχων στα σύνορα και στην καταπολέμηση της λαθρομετανάστευσης μέσω της διαβίβασης εκ των προτέρων πληροφοριών για τους επιβάτες από τους αερομεταφορείς στις αρμόδιες εθνικές αρχές.

(5) Χάρη στις πληροφορίες που περιέχουν, τα δεδομένα PNR είναι ικανά να συμβάλλουν στην αποτελεσματική πρόληψη και καταπολέμηση των τρομοκρατικών εγκλημάτων και του οργανωμένου εγκλήματος και, κατ’ επέκταση, στην ενίσχυση της εσωτερικής ασφάλειας. Οι υποχρεώσεις που επιβάλλονται στους αερομεταφορείς δυνάμει της παρούσας απόφασης-πλαισίου πρέπει να είναι αυτοτελείς σε σχέση με τις υποχρεώσεις τις οποίες προβλέπει η οδηγία 2004/82/ΕΚ.

(6) Οι αερομεταφορείς ήδη συλλέγουν δεδομένα PNR για τους δικούς τους εμπορικούς σκοπούς, η δε παρούσα απόφαση-πλαίσιο δεν τους επιβάλλει καμία υποχρέωση για τη συλλογή οποιουδήποτε επιπλέον στοιχείου ούτε για τη διατήρηση των δεδομένων.

(7) Με στόχο την πρόληψη και καταπολέμηση των τρομοκρατικών εγκλημάτων και του οργανωμένου εγκλήματος, έχει καθοριστική σημασία να θεσπίσουν όλα τα κράτη μέλη διατάξεις για τον καθορισμό των υποχρεώσεων των αερομεταφορέων που εκτελούν πτήσεις από ή προς την επικράτεια ενός ή περισσοτέρων κρατών μελών της Ευρωπαϊκής Ένωσης. Οι πτήσεις στο εσωτερικό της ΕΕ δεν πρέπει να υπάγονται στην παρούσα απόφαση-πλαίσιο, με εξαίρεση τα τμήματα του δρομολογίου τα οποία συνδέουν δύο κοινοτικούς αερολιμένες και αποτελούν μέρος διεθνών πτήσεων.

(8) Η διαθεσιμότητα δεδομένων PNR στις αρμόδιες εθνικές αρχές κατ’ εφαρμογή των διατάξεων της παρούσας απόφασης-πλαισίου είναι αναγκαία για την πρόληψη και καταπολέμηση των τρομοκρατικών εγκλημάτων και του οργανωμένου εγκλήματος, οι δε ρυθμίσεις που θα διέπουν τη διαθεσιμότητα αυτή πρέπει να είναι ανάλογες του θεμιτού σκοπού ο οποίος επιδιώκεται εν προκειμένω σε σχέση με την ασφάλεια.

(9) Η περίοδος διατήρησης των δεδομένων PNR από τις αρμόδιες εθνικές αρχές πρέπει να είναι ανάλογη των σκοπών για τους οποίους ζητούνται τα δεδομένα, οι οποίοι συνίστανται στην πρόληψη και καταπολέμηση των τρομοκρατικών εγκλημάτων και του οργανωμένου εγκλήματος. Λόγω της φύσεως των δεδομένων και των χρήσεών τους, είναι σημαντικό να διατηρούνται τα δεδομένα για αρκούντως μεγάλο χρονικό διάστημα, έτσι ώστε να εκπληρώνεται ο σκοπός της επεξεργασίας δεικτών επικινδυνότητας και της ανίχνευσης ταξιδιωτικών πρακτικών και συνήθων συμπεριφορών. Προκειμένου να αποφεύγεται δυσανάλογη χρήση, είναι σημαντικό να μετακινούνται έπειτα από μερικά έτη τα δεδομένα σε αδρανή βάση δεδομένων και η πρόσβαση σε αυτά να είναι δυνατή μόνον υπό πολύ αυστηρούς και πιο περιοριστικούς όρους. Με τον τρόπο αυτό εξασφαλίζεται επιπλέον ότι τα δεδομένα θα είναι διαθέσιμα, εφόσον είναι αναγκαία σε συγκεκριμένες εξαιρετικές περιπτώσεις. Είναι επίσης σημαντικό να επιτρέπεται η παράταση του χρόνου διατήρησης των δεδομένων σε περίπτωση κατά την οποία αυτά χρησιμοποιούνται για συνεχιζόμενη ποινική ανάκριση ή δικαστική διαδικασία.

(10) Η απόφαση-πλαίσιο του Συμβουλίου (xx/xx) σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις πρέπει να εφαρμόζεται σε όλα τα δεδομένα τα οποία υποβάλλονται σε επεξεργασία κατ’ εφαρμογή της παρούσας απόφασης-πλαισίου. Τα δικαιώματα των υποκειμένων των δεδομένων σε σχέση με την εν λόγω επεξεργασία (π.χ. το δικαίωμα σε ενημέρωση, το δικαίωμα πρόσβασης, το δικαίωμα διόρθωσης, διαγραφής και αποκλεισμού της πρόσβασης), καθώς και τα δικαιώματα σε αποζημίωση και σε δικαστική έννομη προστασία πρέπει να είναι ίδια με αυτά που προβλέπονται στην προαναφερθείσα απόφαση-πλαίσιο.

(11) Προκειμένου να διασφαλισθεί η αποτελεσματικότητα των υποχρεώσεων τις οποίες υπέχουν οι αερομεταφορείς σε σχέση με την παροχή δεδομένων PNR, τα κράτη μέλη πρέπει να καθιερώσουν αποτρεπτικές, αποτελεσματικές και αναλογικές κυρώσεις, συμπεριλαμβανομένων των χρηματικών κυρώσεων, σε βάρος των αερομεταφορέων που δεν τηρούν τις υποχρεώσεις αυτές. Τα κράτη μέλη είναι σκόπιμο να λάβουν κάθε αναγκαίο μέτρο ούτως ώστε να μπορούν οι αερομεταφορείς να εκπληρώνουν τις υποχρεώσεις τις οποίες υπέχουν δυνάμει της παρούσας απόφασης-πλαισίου. Σε περίπτωση επανειλημμένων σοβαρών παραβάσεων, ικανών να υπονομεύσουν τους θεμελιώδεις στόχους της παρούσας απόφασης-πλαισίου, οι εν λόγω κυρώσεις είναι δυνατό να συμπεριλαμβάνουν και μέτρα όπως η ακινητοποίηση, κατάσχεση και δήμευση μέσων μεταφοράς ή η προσωρινή αναστολή ή ανάκληση της άδειας εκμετάλλευσης. Τέτοιες κυρώσεις πρέπει να επιβάλλονται μόνο σε εξαιρετικές περιπτώσεις.

(12) Είναι απαραίτητο να παρέχονται στις αρμόδιες εθνικές αρχές τα δεδομένα PNR τα οποία συγκεντρώνονται από τους αερομεταφορείς.

(13) Εξαιτίας των νομικών και τεχνικών διαφορών που υφίστανται μεταξύ των εθνικών διατάξεων για τα πληροφοριακά στοιχεία, συμπεριλαμβανομένων των δεδομένων PNR, οι αερομεταφορείς θα κληθούν να ανταποκριθούν σε διαφορετικές απαιτήσεις αναφορικά με τα είδη πληροφοριακών στοιχείων που πρέπει να διαβιβάζουν, καθώς και αναφορικά με τους όρους υπό τους οποίους τα εν λόγω πληροφοριακά στοιχεία πρέπει να παρέχονται στις αρμόδιες εθνικές αρχές.

(14) Οι διαφορές αυτές υπάρχει περίπτωση να παραβλάψουν την αποτελεσματική συνεργασία μεταξύ των αρμόδιων εθνικών αρχών με σκοπό την πρόληψη και την καταπολέμηση.

(15) Η Επιτροπή, στην ανακοίνωση που εξέδωσε στις 16 Δεκεμβρίου 2003 με τίτλο «Διαβίβαση δεδομένων από τα μητρώα των ονομάτων των επιβατών (Passenger Name Records - PNR) αεροπορικών μεταφορών: Γενική προσέγγιση της ΕΕ»[10], περιέγραψε τα βασικά στοιχεία της πολιτικής της ΕΕ στον συγκεκριμένο τομέα. Επιπλέον, παρέσχε στήριξη και συνέβαλε ενεργά στις εργασίες οι οποίες αναλήφθηκαν στο πλαίσιο της πολυμερούς πρωτοβουλίας της Διεθνούς Οργάνωσης Πολιτικής Αεροπορίας (ICAO), οι οποίες οδήγησαν στην επεξεργασία των οδηγιών της ICAO για τα δεδομένα PNR, οι οποίες είναι σκόπιμο να ληφθούν υπόψη. Τα μέτρα που λαμβάνονται αποκλειστικά σε εθνικό ή ακόμα και σε κοινοτικό επίπεδο, χωρίς να ληφθούν υπόψη ο διεθνής συντονισμός και η διεθνής συνεργασία, έχουν περιορισμένα αποτελέσματα. Τα μέτρα που θεσπίζονται από την Ένωση στον υπό εξέταση τομέα πρέπει συνεπώς να συμβαδίζουν με το έργο που αναπτύσσεται στο πλαίσιο διεθνών οργανισμών.

(16) Σήμερα είναι διαθέσιμες δύο πιθανές μέθοδοι διαβίβασης δεδομένων: αφενός, η μέθοδος της «άντλησης», βάσει της οποίας οι αρμόδιες αρχές του κράτους που χρειάζεται τα δεδομένα προσπελάζουν το σύστημα κρατήσεων του αερομεταφορέα και «αντλούν» από εκεί αντίγραφο των δεδομένων που χρειάζονται και, αφετέρου, η μέθοδος της «προώθησης», βάσει της οποίας οι αερομεταφορείς διαβιβάζουν («προωθούν») τα απαραίτητα δεδομένα PNR στην αρχή που τα έχει ζητήσει. Θεωρείται ότι η μέθοδος της «προώθησης» παρέχει μεγαλύτερο βαθμό προστασίας των δεδομένων και πρέπει να είναι υποχρεωτική για όλους τους μεταφορείς που εδρεύουν στην Ένωση. Σε ό,τι αφορά τους μεταφορείς τρίτων χωρών, πρέπει να προτιμάται η μέθοδος της «προώθησης», εφόσον ο εκάστοτε μεταφορέας τρίτης χώρας διαθέτει τη σχετική τεχνική, οικονομική και επιχειρησιακή δυνατότητα.

(17) Τα δεδομένα PNR τα οποία είναι απαραίτητα σε ένα κράτος μέλος πρέπει να μεταβιβάζονται σε ενιαία αντιπροσωπευτική μονάδα του αιτούντος κράτους μέλους.

(18) Το περιεχόμενο των τυχόν καταλόγων με δεδομένα PNR που ζητούν να αποκτήσουν οι αρμόδιες εθνικές αρχές πρέπει να αντικατοπτρίζει κατάλληλη στάθμιση, αφενός, των θεμιτών αξιώσεων των δημόσιων αρχών για την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος, πράγμα που συντελεί στη βελτίωση της εσωτερικής ασφάλειας στην ΕΕ, και, αφετέρου, της προάσπισης των θεμελιωδών δικαιωμάτων των πολιτών, ιδίως δε της ιδιωτικότητας. Οι εν λόγω κατάλογοι δεν πρέπει να περιλαμβάνουν δεδομένα προσωπικού χαρακτήρα από τα οποία να προκύπτει ενδεχομένως η φυλετική ή εθνοτική καταγωγή, τα πολιτικά φρονήματα, οι θρησκευτικές ή φιλοσοφικές πεποιθήσεις, η συμμετοχή σε συνδικαλιστική οργάνωση, ούτε δεδομένα αναφερόμενα στην κατάσταση της υγείας ή στην ερωτική ζωή του εκάστοτε φυσικού προσώπου. Τα δεδομένα PNR περιέχουν λεπτομερή στοιχεία για την κράτηση που έχει πραγματοποιήσει ο εκάστοτε επιβάτης και για το δρομολόγιο του ταξιδιού, στοιχεία που επιτρέπουν στις αρμόδιες αρχές να εντοπίζουν επιβάτες πτήσεων οι οποίοι συνιστούν κίνδυνο για την εσωτερική ασφάλεια.

(19) Προκειμένου να ενισχυθεί η εσωτερική ασφάλεια της Ευρωπαϊκής Ένωσης συνολικά, έκαστο κράτος μέλος πρέπει να είναι υπεύθυνο για την εκτίμηση πιθανών απειλών που σχετίζονται με τρομοκρατικά εγκλήματα και με το οργανωμένο έγκλημα. Η επιτροπή της οποίας η σύσταση προβλέπεται στην παρούσα απόφαση-πλαίσιο ενδείκνυται να θεσπίζει κατευθύνσεις σχετικά με τα κοινά γενικά κριτήρια που διέπουν κάθε τέτοια εκτίμηση κινδύνου.

(20) Ως θεμελιώδης αρχή της προστασίας δεδομένων, είναι σημαντικό να διασφαλίζεται ότι κανένα μέτρο επιβολής του νόμου δεν λαμβάνεται από τις αρμόδιες αρχές των κρατών μελών με αποκλειστικό αίτιο την αυτοματοποιημένη επεξεργασία δεδομένων PNR ή με βάση τη φυλετική ή εθνοτική καταγωγή, τις θρησκευτικές ή φιλοσοφικές πεποιθήσεις, τα πολιτικά φρονήματα ή τον ερωτικό προσανατολισμό ενός ατόμου.

(21) Τα κράτη μέλη είναι σκόπιμο να ανταλλάσσουν, οσάκις κρίνεται αναγκαίο, με άλλα κράτη μέλη τα δεδομένα PNR τα οποία λαμβάνουν. Οι διαβιβάσεις δεδομένων PNR προς τρίτες χώρες και οι διαπιστώσεις περί του ικανοποιητικού επιπέδου προστασίας των δεδομένων πρέπει να υπόκεινται στις διατάξεις της απόφασης-πλαισίου του Συμβουλίου (xx/xx) σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις και, επιπλέον, πρέπει να υπόκεινται σε πρόσθετες απαιτήσεις όσον αφορά τον σκοπό της διαβίβασης· οσάκις η Ένωση έχει συνάψει διεθνείς συμφωνίες για τέτοιου είδους διαβιβάσεις, πρέπει να λαμβάνονται δεόντως υπόψη οι διατάξεις των εν λόγω συμφωνιών.

(22) Τα κράτη μέλη πρέπει να λαμβάνουν μέριμνα ούτως ώστε η διαβίβαση δεδομένων PNR από αερομεταφορείς προς τις αρμόδιες εθνικές αρχές να πραγματοποιείται με τη χρήση υπερσύγχρονων τεχνολογικών μέσων, προκειμένου να μεγιστοποιείται στο μέτρο του δυνατού η ασφάλεια των διαβιβαζόμενων δεδομένων.

(23) Επειδή οι στόχοι της παρούσας απόφασης-πλαισίου δεν είναι δυνατό να επιτευχθούν επαρκώς από κάθε κράτος μέλος χωριστά και συνεπώς είναι δυνατόν, λόγω της κλίμακας ή των αποτελεσμάτων της προβλεπόμενης δράσης, να επιτευχθούν καλύτερα στο επίπεδο της Ευρωπαϊκής Ένωσης, το Συμβούλιο δύναται να θεσπίσει μέτρα σύμφωνα με την αρχή της επικουρικότητας, όπως αυτή ορίζεται στο άρθρο 5 της συνθήκης ΕΚ και μνημονεύεται στο άρθρο 2 της συνθήκης ΕΕ. Δυνάμει της αρχής της αναλογικότητας, η οποία καθορίζεται στο άρθρο 5 της συνθήκης ΕΚ, η παρούσα απόφαση-πλαίσιο δεν υπερβαίνει το μέτρο που είναι αναγκαίο για την επίτευξη των στόχων της.

(24) Η παρούσα απόφαση-πλαίσιο σέβεται τα θεμελιώδη δικαιώματα και τηρεί τις αναγνωρισμένες αρχές, ιδίως εκείνες που προβλέπονται στον Χάρτη των θεμελιωδών δικαιωμάτων της Ευρωπαϊκής Ένωσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ-ΠΛΑΙΣΙΟ:

ΚΕΦΑΛΑΙΟ I

ΓΕΝΙΚΕΣ ΔΙΑΤΑΞΕΙΣ

Άρθρο 1

Στόχοι

Η παρούσα απόφαση-πλαίσιο προβλέπει τη διάθεση από τους αερομεταφορείς δεδομένων PNR επιβατών διεθνών πτήσεων στις αρμόδιες αρχές των κρατών μελών με σκοπό την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος, καθώς επίσης τη συλλογή και διατήρηση των υπόψη δεδομένων από τις εν λόγω αρχές και την ανταλλαγή των δεδομένων αυτών μεταξύ των διαφόρων αρχών.

Άρθρο 2

Ορισμοί

Για τους σκοπούς της παρούσας απόφασης-πλαισίου, ισχύουν οι ακόλουθοι ορισμοί:

(α) «αερομεταφορέας»: επιχείρηση αερομεταφορών με έγκυρη άδεια εκμετάλλευσης ή ισοδύναμη·

(β) «διεθνής πτήση»: κάθε πτήση που προβλέπεται να εισέλθει στο έδαφος ενός τουλάχιστον κράτους μέλους της Ευρωπαϊκής Ένωσης προερχόμενη από τρίτη χώρα ή να αναχωρήσει από το έδαφος ενός τουλάχιστον κράτους μέλους της Ευρωπαϊκής Ένωσης με τελικό προορισμό τρίτη χώρα·

(γ) «κατάσταση με τα ονόματα των επιβατών (PNR)»: αρχείο των ταξιδιωτικών απαιτήσεων κάθε ατόμου, το οποίο περιλαμβάνει όλες τις αναγκαίες πληροφορίες για την επεξεργασία και τον έλεγχο των κρατήσεων από τους αερομεταφορείς που πραγματοποιούν την κράτηση ή συμμετέχουν στη μεταφορά για κάθε ταξίδι για το οποίο γίνεται κράτηση είτε από το ίδιο το εκάστοτε άτομο είτε για λογαριασμό του. Στο πλαίσιο της παρούσας απόφασης-πλαισίου, με τον όρο «δεδομένα PNR» νοούνται τα στοιχεία που περιγράφονται στο παράρτημα I και μόνο στον βαθμό που τα δεδομένα αυτά συλλέγονται από αερομεταφορείς·

(δ) «επιβάτης»: κάθε πρόσωπο, με εξαίρεση τα μέλη του πληρώματος, που μεταφέρεται ή πρόκειται να μεταφερθεί με αεροσκάφος με τη συγκατάθεση του μεταφορέα·

(ε) «σύστημα κράτησης»: το εσωτερικό απογραφικό σύστημα ενός αερομεταφορέα, στο οποίο αποθηκεύονται συλλεγόμενα δεδομένα PNR από κρατήσεις που πραγματοποιούνται μέσω ηλεκτρονικών συστημάτων κράτησης θέσεων, όπως αυτά ορίζονται στον κανονισμό 2299/89 για τη θέσπιση κώδικα συμπεριφοράς για τα ηλεκτρονικά συστήματα κράτησης θέσεων, ή με κάποιον από τους τρόπους απευθείας κράτησης θέσεων, όπως είναι οι δικτυακοί τόποι των αεροπορικών εταιρειών, τα κέντρα τηλεφωνικής εξυπηρέτησης και τα σημεία πώλησης·

(στ) «μέθοδος της προώθησης»: η μέθοδος βάσει της οποίας οι αερομεταφορείς διαβιβάζουν τα απαραίτητα δεδομένα PNR στη βάση δεδομένων της αρχής που τα έχει ζητήσει·

(ζ) «μέθοδος άντλησης»: η μέθοδος βάσει της οποίας η αρχή που χρειάζεται τα εκάστοτε δεδομένα μπορεί να προσπελάζει το σύστημα κρατήσεων του αερομεταφορέα και να αποσπά αντίγραφο των απαραίτητων δεδομένων, το οποίο εν συνεχεία αποθηκεύεται στη δική της βάση δεδομένων·

(η) «τρομοκρατικά εγκλήματα»: οι αξιόποινες πράξεις σύμφωνα με την οικεία εθνική νομοθεσία οι οποίες αναφέρονται στα άρθρα 1 έως 4 της απόφασης-πλαισίου 2002/475/ΔΕΥ του Συμβουλίου για την καταπολέμηση της τρομοκρατίας[11]·

(θ) «οργανωμένο έγκλημα»: οι αξιόποινες πράξεις σύμφωνα με την οικεία εθνική νομοθεσία οι οποίες αναφέρονται στο άρθρο 2 της απόφασης-πλαισίου (xx/xx) του Συμβουλίου για την καταπολέμηση του οργανωμένου εγκλήματος[12].

ΚΕΦΑΛΑΙΟ II

ΑΡΜΟΔΙΟΤΗΤΕΣ ΤΩΝ ΚΡΑΤΩΝ ΜΕΛΩΝ

Άρθρο 3

Μονάδα στοιχείων επιβατών

1. Εντός δώδεκα μηνών από την έναρξη ισχύος της παρούσας απόφασης-πλαισίου, έκαστο κράτος μέλος διορίζει μία αρμόδια αρχή, η οποία εφεξής καλείται «μονάδα στοιχείων επιβατών», και ενημερώνει σχετικά την Επιτροπή και τη Γενική Γραμματεία του Συμβουλίου, δύναται δε ανά πάσα στιγμή να επικαιροποιήσει το περιεχόμενο αυτής της δήλωσης. Η Επιτροπή δημοσιεύει τις πληροφορίες αυτές στην Επίσημη Εφημερίδα της Ευρωπαϊκής Ένωσης.

2. Κάθε μονάδα στοιχείων επιβατών είναι υπεύθυνη για τη συλλογή των δεδομένων PNR από τους αερομεταφορείς ή τους ενδιάμεσους φορείς, κατά τα οριζόμενα στα άρθρα 5 και 6, σε σχέση με διεθνείς πτήσεις οι οποίες αφικνούνται ή αναχωρούν από το έδαφος των κρατών μελών τα οποία εξυπηρετεί. Σε περίπτωση που τα δεδομένα PNR ενός επιβάτη τα οποία έχουν συλλεγεί περιλαμβάνουν και άλλα δεδομένα πέραν εκείνων που καθορίζονται στο παράρτημα I ή ειδικές κατηγορίες δεδομένων προσωπικού χαρακτήρα από τα οποία συνάγεται ενδεχομένως η φυλετική ή εθνοτική καταγωγή, τα πολιτικά φρονήματα, οι θρησκευτικές ή φιλοσοφικές πεποιθήσεις, η συμμετοχή σε συνδικαλιστική οργάνωση ή δεδομένα αναφερόμενα στην κατάσταση της υγείας ή στην ερωτική ζωή του εκάστοτε ατόμου, η μονάδα στοιχείων επιβατών απαλείφει πάραυτα τα δεδομένα αυτά.

3. Η μονάδα στοιχείων επιβατών είναι επίσης υπεύθυνη για την ανάλυση των δεδομένων PNR και για τη διενέργεια εκτιμήσεων επικινδυνότητας σε σχέση με επιβάτες, προκειμένου να εντοπίζονται άτομα για τα οποία επιβάλλεται περαιτέρω διερεύνηση για κάποιον από τους σκοπούς που καθορίζονται στην παράγραφο 5. Οι προϋποθέσεις και τα εχέγγυα που ισχύουν για τις εν λόγω εκτιμήσεις επικινδυνότητας καθορίζονται από την εκάστοτε εθνική νομοθεσία. Κανένα μέτρο επιβολής του νόμου δεν λαμβάνεται από τις μονάδες στοιχείων επιβατών και τις αρμόδιες αρχές των κρατών μελών με αποκλειστικό αίτιο την αυτοματοποιημένη επεξεργασία δεδομένων PNR ή με βάση τη φυλετική ή εθνοτική καταγωγή, τις θρησκευτικές ή φιλοσοφικές πεποιθήσεις, τα πολιτικά φρονήματα ή τον ερωτικό προσανατολισμό ενός ατόμου.

4. Η μονάδα στοιχείων επιβατών ενός κράτους μέλους διαβιβάζει τα δεδομένα PNR φυσικών προσώπων που έχουν εντοπισθεί κατά τα προβλεπόμενα στην παράγραφο 3 στις οικείες αρμόδιες αρχές του ίδιου κράτους μέλους, για το οποίο γίνεται λόγος στο άρθρο 4, είτε ηλεκτρονικά είτε, σε περίπτωση δυσλειτουργίας, με οποιονδήποτε άλλο κατάλληλο τρόπο.

5. Τα δεδομένα PNR επιβατών επιτρέπεται να υποβληθούν σε επεξεργασία μόνον από τις μονάδες στοιχείων επιβατών και από τις αρμόδιες αρχές των κρατών μελών, που μνημονεύονται στο άρθρο 4, με στόχο την πρόληψη ή την καταπολέμηση των τρομοκρατικών εγκλημάτων και του οργανωμένου εγκλήματος, για κάποιον από τους εξής σκοπούς:

- για τον εντοπισμό ατόμων που έχουν διαπράξει ή ενδέχεται να διαπράξουν αξιόποινη πράξη η οποία εμπίπτει στην έννοια της τρομοκρατίας ή του οργανωμένου εγκλήματος, καθώς και των συνεργών τους·

- για την επεξεργασία και την επικαιροποίηση δεικτών επικινδυνότητας με στόχο την αξιολόγηση τέτοιων ατόμων·

- για την παροχή απόρρητων πληροφοριών σχετικά με τις ταξιδιωτικές πρακτικές και άλλες τάσεις που συνδέονται με τα τρομοκρατικά εγκλήματα και το οργανωμένο έγκλημα·

- προς χρήση στο πλαίσιο ποινικής ανάκρισης ή ποινικής δίωξης για τρομοκρατικά εγκλήματα ή για οργανωμένο έγκλημα.

Οι μονάδες στοιχείων επιβατών και οι αρμόδιες αρχές δεν λαμβάνουν μέτρα επιβολής του νόμου με βάση αποκλειστικά και μόνο την αυτοματοποιημένη επεξεργασία δεδομένων PNR.

6. Δύο ή περισσότερα κράτη μέλη δύνανται να συστήσουν ή να διορίσουν την ίδια αρχή η οποία θα λειτουργεί ως κοινή τους μονάδα στοιχείων επιβατών. Κάθε τέτοια μονάδα στοιχείων επιβατών λογίζεται ως η εθνική μονάδα στοιχείων επιβατών όλων των εκάστοτε συμμετεχόντων κρατών μελών.

Άρθρο 4

Αρμόδιες αρχές

1. Κάθε κράτος μέλος θεσπίζει κατάλογο των αρμόδιων αρχών που νομιμοποιούνται να λαμβάνουν δεδομένα PNR από τις μονάδες στοιχείων επιβατών και να τα επεξεργάζονται.

2. Αρμόδιες αρχές μπορούν να είναι μόνον αρχές οι οποίες είναι αρμόδιες για την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος.

3. Εντός δώδεκα μηνών από την έναρξη ισχύος της παρούσας απόφασης-πλαισίου, κάθε κράτος μέλος γνωστοποιεί τον κατάλογο των «αρμόδιων αρχών» του με σχετική δήλωση προς την Επιτροπή και τη Γενική Γραμματεία του Συμβουλίου, δύναται δε ανά πάσα στιγμή να επικαιροποιήσει το περιεχόμενο αυτής της δήλωσης. Η Επιτροπή δημοσιεύει τις δηλώσεις στην Επίσημη Εφημερίδα της Ευρωπαϊκής Ένωσης.

Άρθρο 5

Υποχρεώσεις των αερομεταφορέων

1. Τα κράτη μέλη θεσπίζουν τα αναγκαία μέτρα προκειμένου να διασφαλίζεται ότι οι αερομεταφορείς παρέχουν τα δεδομένα PNR των επιβατών διεθνών πτήσεων στην εθνική μονάδα στοιχείων επιβατών του κράτους μέλους στο έδαφος του οποίου πραγματοποιείται η άφιξη, η αναχώρηση ή η διέλευση της εκάστοτε διεθνούς πτήσης, σύμφωνα με τους όρους που καθορίζονται στην παρούσα απόφαση-πλαίσιο.

2. Οι αερομεταφορείς παρέχουν στη μονάδα στοιχείων επιβατών τα δεδομένα PNR που καθορίζονται στο παράρτημα I στον βαθμό που αυτά συγκεντρώνονται και υποβάλλονται σε επεξεργασία στα συστήματα κράτησης θέσεων των αερομεταφορέων.

3. Οι αερομεταφορείς παρέχουν τα εν λόγω δεδομένα είτε ηλεκτρονικά είτε, σε περίπτωση δυσλειτουργίας, με οποιονδήποτε άλλο κατάλληλο τρόπο:

(α) εκ των προτέρων, 24 ώρες πριν από την προγραμματισμένη αναχώρηση της πτήσης

και

(β) αμέσως μετά το κλείσιμο της πτήσης.

Η εκάστοτε μονάδα στοιχείων επιβατών δύναται να απαιτήσει από έναν αερομεταφορέα να της διαβιβάσει δεδομένα PNR ενωρίτερα από 24 ώρες προ της προγραμματισμένης αναχώρησης της πτήσης, εφόσον υπάρχει ένδειξη ότι η έγκαιρη πρόσβαση στα δεδομένα είναι αναγκαία για τη διευκόλυνση της αντίδρασης σε συγκεκριμένη απειλή που σχετίζεται με τρομοκρατικά εγκλήματα ή με το οργανωμένο έγκλημα. Κατά την άσκηση της διακριτικής ευχέρειας που της παρέχεται εν προκειμένω, η μονάδα στοιχείων επιβατών ενεργεί σύμφωνα με την αρχή της αναλογικότητας.

4. Οι αερομεταφορείς των οποίων οι βάσεις δεδομένων εδρεύουν σε κράτος μέλος της Ευρωπαϊκής Ένωσης θεσπίζουν τις αναγκαίες τεχνικές ρυθμίσεις ούτως ώστε να διασφαλίζεται ότι η διαβίβαση δεδομένων PNR προς τις μονάδες στοιχείων επιβατών ή προς τους ενδιάμεσους φορείς που έχουν ορισθεί κατά τα προβλεπόμενα στο άρθρο 6 πραγματοποιείται με τη «μέθοδο της προώθησης».

5. Οι αερομεταφορείς των οποίων οι βάσεις δεδομένων δεν εδρεύουν σε κάποιο κράτος μέλος της Ευρωπαϊκής Ένωσης:

- πρέπει υποχρεωτικά να εφαρμόζουν τη μέθοδο της «προώθησης» για τη διαβίβαση των δεδομένων στις μονάδες στοιχείων επιβατών ή στους ενδιάμεσους φορείς που έχουν ορισθεί για τον σκοπό αυτό κατ’ εφαρμογή του άρθρου 6·

- αν δεν διαθέτουν τα αναγκαία τεχνικά μέσα για την εφαρμογή της μεθόδου της «προώθησης», υποχρεούνται να επιτρέπουν στη μονάδα στοιχείων επιβατών ή στον ενδιάμεσο φορέα που έχει ορισθεί για τον σκοπό αυτό κατ’ εφαρμογή του άρθρου 6 να αποσπά τα δεδομένα από τις βάσεις δεδομένων τους με τη μέθοδο της «άντλησης».

Σε κάθε περίπτωση, οφείλουν να ενημερώνουν τις μονάδες στοιχείων επιβατών και τους οικείους ενδιάμεσους φορείς όλων των κρατών μελών για το κατά πόσον θα εφαρμόζουν τη μέθοδο της «προώθησης» ή τη μέθοδο της «άντλησης» για την παροχή των δεδομένων.

6. Τα κράτη μέλη λαμβάνουν μέριμνα ούτως ώστε να ενημερώνουν οι αερομεταφορείς τους επιβάτες διεθνών πτήσεων σχετικά με την παροχή δεδομένων PNR στην οικεία μονάδα στοιχείων επιβατών και, αναλόγως της περιπτώσεως, στον ενδιάμεσο φορέα, καθώς και σχετικά με τους σκοπούς της επεξεργασίας, την περίοδο διατήρησης των δεδομένων, την πιθανή χρήση τους με στόχο την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος και τη δυνατότητα ανταλλαγής τέτοιων δεδομένων.

Άρθρο 6

Ενδιάμεσος φορέας

1. Τα κράτη μέλη φροντίζουν για τον διορισμό από τους αερομεταφορείς που εκτελούν διεθνείς πτήσεις ενδιάμεσου φορέα στον οποίον κάθε αερομεταφορέας θα παρέχει τα δεδομένα PNR επιβατών, αντί της απευθείας παροχής τους στην οικεία μονάδα στοιχείων επιβατών, με την επιφύλαξη των παραγράφων 2 έως 6.

2. Οι αερομεταφορείς οι οποίοι συνάπτουν συμβατικές σχέσεις με τέτοιους ενδιάμεσους φορείς ενημερώνουν πάραυτα τις μονάδες στοιχείων επιβατών όλων των κρατών μελών για τη σχετική συμφωνία. Οι ενδιάμεσοι φορείς ενεργούν για λογαριασμό του αερομεταφορέα από τον οποίον έχουν διορισθεί και λογίζονται ως αντιπρόσωποι του εν λόγω αερομεταφορέα για τους σκοπούς της παρούσας απόφασης-πλαισίου.

3. Οι ενδιάμεσοι φορείς που διορίζονται από αερομεταφορείς είναι υπεύθυνοι για τη συλλογή των προερχόμενων από τους αερομεταφορείς δεδομένων PNR. Σε περίπτωση που τα δεδομένα PNR ενός επιβάτη τα οποία έχουν συλλεγεί περιλαμβάνουν και άλλα δεδομένα πέραν εκείνων που καθορίζονται στο παράρτημα I ή ειδικές κατηγορίες δεδομένων προσωπικού χαρακτήρα από τα οποία συνάγεται η φυλετική ή εθνοτική καταγωγή, τα πολιτικά φρονήματα, οι θρησκευτικές ή φιλοσοφικές πεποιθήσεις, η συμμετοχή σε συνδικαλιστική οργάνωση ή δεδομένα αναφερόμενα στην κατάσταση της υγείας ή στην ερωτική ζωή του εκάστοτε ατόμου, ο ενδιάμεσος φορέας απαλείφει πάραυτα τα δεδομένα αυτά.

4. Οι ενδιάμεσοι φορείς διαβιβάζουν περαιτέρω τα δεδομένα PNR στην εθνική μονάδα στοιχείων επιβατών του κράτους μέλους στο έδαφος του οποίου πραγματοποιείται η άφιξη, η αναχώρηση ή η διέλευση της εκάστοτε διεθνούς πτήσης, είτε ηλεκτρονικά είτε, σε περίπτωση δυσλειτουργίας, με οποιονδήποτε άλλο κατάλληλο τρόπο. Η διαβίβαση των δεδομένων στη μονάδα στοιχείων επιβατών πραγματοποιείται με τη μέθοδο της «προώθησης».

5. Οι ενδιάμεσοι φορείς τηρούν τις βάσεις δεδομένων τους και επεξεργάζονται τα δεδομένα PNR αποκλειστικά και μόνο στην επικράτεια της Ευρωπαϊκής Ένωσης.

6. Απαγορεύεται στους ενδιάμεσους φορείς να επεξεργάζονται δεδομένα τα οποία έχουν συλλέξει από αερομεταφορείς και τα οποία έχουν διαβιβασθεί στη μονάδα στοιχείων επιβατών για οποιονδήποτε άλλο σκοπό πέραν των σκοπών που μνημονεύονται στο παρόν άρθρο. Οι ενδιάμεσοι φορείς απαλείφουν τα δεδομένα αμέσως μετά τη διαβίβασή τους στην οικεία μονάδα στοιχείων επιβατών.

Άρθρο 7

Ανταλλαγή πληροφοριών

1. Τα κράτη μέλη διασφαλίζουν ότι τα δεδομένα PNR ατόμων που έχουν εντοπισθεί από μία μονάδα στοιχείων επιβατών κατ’ εφαρμογή του άρθρου 3 παράγραφος 3 διαβιβάζονται από την εν λόγω μονάδα στοιχείων επιβατών στις μονάδες στοιχείων επιβατών άλλων κρατών μελών μόνο στις περιπτώσεις και στον βαθμό που η διαβίβασή τους είναι επιβεβλημένη για την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος. Οι μονάδες στοιχείων επιβατών των κρατών μελών που λαμβάνουν τα δεδομένα PNR τα διατηρούν σύμφωνα με τις διατάξεις του άρθρου 9 και τα διαβιβάζουν στις οικείες αρμόδιες αρχές τους οι οποίες έχουν ορισθεί δυνάμει του άρθρου 4.

2. Η μονάδα στοιχείων επιβατών ή καθεμιά από τις ορισθείσες αρμόδιες αρχές ενός κράτους μέλους νομιμοποιείται να ζητά από τη μονάδα στοιχείων επιβατών οποιουδήποτε άλλου κράτους μέλους να της παράσχει συγκεκριμένα δεδομένα PNR τα οποία φυλάσσονται σε ενεργό βάση δεδομένων της μονάδας του άλλου κράτους μέλους κατά τα προβλεπόμενα στο άρθρο 9 παράγραφος 1. Η αίτηση για την παροχή δεδομένων είναι δυνατό να στηρίζεται σε οποιοδήποτε μεμονωμένο στοιχείο ή σε συνδυασμό στοιχείων, εφόσον η αιτούσα μονάδα κρίνει ότι τούτο εξυπηρετεί την πρόληψη και την καταπολέμηση των τρομοκρατικών εγκλημάτων και του οργανωμένου εγκλήματος. Οι μονάδες στοιχείων επιβατών δίδουν συνέχεια σε αιτήσεις αυτού του είδους αφ’ ης στιγμής έχουν τη δυνατότητα να αντλήσουν τα ζητούμενα δεδομένα.

3 Όταν ένα κράτος μέλος ζητά συγκεκριμένα δεδομένα PNR που ανήκουν σε άλλο κράτος μέλος και φυλάσσονται σε αδρανή βάση δεδομένων κατά τα προβλεπόμενα στο άρθρο 9 παράγραφος 2, η αίτηση απευθύνεται στη αρχή που είναι αρμόδια στο εν λόγω κράτος μέλος για τη βάση δεδομένων που περιέχει τα εκάστοτε δεδομένα PNR, η δε υποβολή τέτοιων αιτήσεων επιτρέπεται μόνο σε εξαιρετικές περιπτώσεις προκειμένου να αντιμετωπισθεί συγκεκριμένη και πραγματική απειλή συνδεόμενη με την πρόληψη ή την καταπολέμηση των τρομοκρατικών εγκλημάτων και του οργανωμένου εγκλήματος. Η πρόσβαση σε δεδομένα αυτού του είδους επιτρέπεται μόνο στο προσωπικό των αρμόδιων αρχών, το οποίο πρέπει να διαθέτει ειδική προς τούτο εξουσιοδότηση.

4. Σε εξαιρετικές περιπτώσεις, όταν υπάρχουν ενδείξεις ότι η έγκαιρη πρόσβαση είναι αναγκαία προκειμένου να διευκολυνθεί η αντιμετώπιση συγκεκριμένης και πραγματικής απειλής συνδεόμενης με την πρόληψη ή την καταπολέμηση των τρομοκρατικών εγκλημάτων και του οργανωμένου εγκλήματος, η μονάδα στοιχείων επιβατών ενός κράτους μέλους ή οι ορισθείσες για τον σκοπό αυτό αρμόδιες αρχές νομιμοποιούνται να ζητήσουν από τη μονάδα στοιχείων επιβατών άλλου κράτους μέλους να τους παράσχει δεδομένα PNR αναφερόμενα σε πτήσεις οι οποίες αφικνούνται σε ή αναχωρούν από το έδαφος του τελευταίου αυτού κράτους μέλους ενωρίτερα από 24 ώρες προ της προγραμματισμένης αναχώρησης της πτήσης.

Άρθρο 8

Διαβίβαση δεδομένων προς τρίτες χώρες

1 Επιπλέον των προϋποθέσεων και των εγγυήσεων που περιλαμβάνονται στην απόφαση-πλαίσιο του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις, δεδομένα PNR επιτρέπεται να παρέχονται από ένα κράτος μέλος στις αρχές επιβολής του νόμου τρίτων χωρών μόνον εφόσον το υπόψη κράτος μέλος έχει τη βεβαιότητα ότι:

(α) οι αρχές της τρίτης χώρας θα χρησιμοποιήσουν τα δεδομένα με αποκλειστικό σκοπό την πρόληψη και καταπολέμηση των τρομοκρατικών εγκλημάτων και του οργανωμένου εγκλήματος·

(β) η τρίτη χώρα δεν πρόκειται να διαβιβάσει τα δεδομένα σε άλλη τρίτη χώρα χωρίς τη ρητή συγκατάθεση του κράτους μέλους.

2. Εξάλλου, τέτοιου είδους διαβιβάσεις πρέπει υποχρεωτικά να πραγματοποιούνται σύμφωνα την εγχώρια νομοθεσία του οικείου κράτους μέλους και τις τυχόν εφαρμοστέες διεθνείς συμφωνίες.

Άρθρο 9

Περίοδος διατήρησης των δεδομένων

1. Τα κράτη μέλη διασφαλίζουν ότι τα δεδομένα PNR που οι αερομεταφορείς ή οι ενδιάμεσοι φορείς παρέχουν στη μονάδα στοιχείων επιβατών διατηρούνται σε βάση δεδομένων της μονάδας στοιχείων επιβατών για μία πενταετία από τη μεταφορά τους στη μονάδα στοιχείων επιβατών του πρώτου κράτους μέλους στο έδαφος του οποίου πραγματοποιείται άφιξη, αναχώρηση ή διέλευση της εκάστοτε διεθνούς πτήσης.

2. Μετά την παρέλευση πενταετίας από τη μεταφορά των δεδομένων PNR στη μονάδα στοιχείων επιβατών για την οποία γίνεται λόγος στην παράγραφο 1, τα δεδομένα φυλάσσονται για επιπλέον περίοδο οκτώ ετών. Κατά τη διάρκεια αυτής της περιόδου, οποιαδήποτε προσπέλαση, επεξεργασία και χρήση των δεδομένων PNR επιτρέπεται μόνο με την έγκριση της αρμόδιας αρχής και μόνο σε εξαιρετικές περιπτώσεις προκειμένου να αντιμετωπισθεί συγκεκριμένη και πραγματική απειλή ή κίνδυνος που συνδέεται με την πρόληψη ή την καταπολέμηση τρομοκρατικών εγκλημάτων και του οργανωμένου εγκλήματος. Η πρόσβαση σε δεδομένα αυτού του είδους επιτρέπεται μόνο στο προσωπικό των αρμόδιων αρχών, το οποίο πρέπει να διαθέτει ειδική προς τούτο εξουσιοδότηση.

3. Τα κράτη μέλη λαμβάνουν μέριμνα για τη διαγραφή των δεδομένων PNR από τις βάσεις δεδομένων της εκάστοτε εθνικής μονάδας στοιχείων επιβατών κατά τη λήξη της οκταετίας η οποία προβλέπεται στην παράγραφο 2.

4. Κατά παρέκκλιση από τις παραγράφους 1, 2 και 3, οι μονάδες στοιχείων επιβατών δύνανται να διατηρούν τα δεδομένα PNR επί μεγαλύτερα χρονικά διαστήματα σε περίπτωση κατά την οποία τα δεδομένα χρησιμοποιούνται ήδη για συνεχιζόμενη ποινική ανάκριση με αντικείμενο τρομοκρατικό αδίκημα ή οργανωμένο έγκλημα με θύμα ή δράστη το υποκείμενο των δεδομένων. Τα εν λόγω δεδομένα διαγράφονται από κάθε μητρώο και αρχείο μόλις ολοκληρωθεί η σχετική ανάκριση.

Άρθρο 10

Κυρώσεις

Τα κράτη μέλη λαμβάνουν μέριμνα, σε συμφωνία με την εθνική τους νομοθεσία, για την πρόβλεψη αποτρεπτικών, αποτελεσματικών και αναλογικών κυρώσεων, περιλαμβανομένων των χρηματικών κυρώσεων, για τους αερομεταφορείς και τους ενδιάμεσους φορείς που δεν διαβιβάζουν δεδομένα ή διαβιβάζουν ελλιπή ή ανακριβή δεδομένα ή παραβαίνουν άλλως τις εθνικές διατάξεις που θεσπίζονται κατ’ εφαρμογή της παρούσας απόφασης-πλαισίου. Σε περίπτωση επανειλημμένων σοβαρών παραβάσεων, οι εν λόγω κυρώσεις συμπεριλαμβάνουν και μέτρα όπως η ακινητοποίηση, κατάσχεση και δήμευση μέσων μεταφοράς ή η προσωρινή αναστολή ή ανάκληση της άδειας εκμετάλλευσης.

ΚΕΦΑΛΑΙΟ III

ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

Άρθρο 11

Προστασία δεδομένων προσωπικού χαρακτήρα

1. Τα κράτη μέλη διασφαλίζουν ότι η επεξεργασία δεδομένων προσωπικού χαρακτήρα κατ’ εφαρμογή της παρούσας απόφασης-πλαισίου υπόκειται στην απόφαση-πλαίσιο του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις (xx/xx)[13].

2. Τα δεδομένα που παραλαμβάνονται δυνάμει της παρούσας απόφασης-πλαισίου από τις μονάδες στοιχείων επιβατών, τους ενδιάμεσους φορείς και τις διορισμένες αρμόδιες αρχές όλων των κρατών μελών υποβάλλονται σε επεξεργασία αποκλειστικά και μόνο με στόχο την πρόληψη, ανίχνευση, διερεύνηση και δίωξη τρομοκρατικών εγκλημάτων ή του οργανωμένου εγκλήματος.

3. Κανένα μέτρο επιβολής του νόμου δεν λαμβάνεται από τις μονάδες στοιχείων επιβατών και τις αρμόδιες αρχές των κρατών μελών με αποκλειστικό αίτιο την αυτοματοποιημένη επεξεργασία δεδομένων PNR ή με βάση τη φυλετική ή εθνοτική καταγωγή, τις θρησκευτικές ή φιλοσοφικές πεποιθήσεις, τα πολιτικά φρονήματα ή τον ερωτικό προσανατολισμό ενός ατόμου.

Άρθρο 12

Ασφάλεια των δεδομένων

Τα κράτη μέλη διασφαλίζουν ότι οι μονάδες στοιχείων επιβατών, οι ενδιάμεσοι φορείς και οι αρμόδιες αρχές εκάστου κράτους μέλους θεσπίζουν τα αναγκαία μέτρα ασφαλείας για τα δεδομένα PNR που τυγχάνουν επεξεργασίας κατ’ εφαρμογή της παρούσας απόφασης-πλαισίου με τους εξής στόχους:

α) τη φυσική προστασία των δεδομένων·

β) τον αποκλεισμό της πρόσβασης μη εξουσιοδοτημένων προσώπων σε εθνικές εγκαταστάσεις στις οποίες το εκάστοτε κράτος μέλος αποθηκεύει δεδομένα (έλεγχοι στην είσοδο της εγκατάστασης)·

γ) την αποτροπή κάθε ανεπίτρεπτης ανάγνωσης, αντιγραφής, τροποποίησης ή απομάκρυνσης των μέσων αποθήκευσης δεδομένων (έλεγχος των μέσων αποθήκευσης δεδομένων)·

δ) την αποτροπή κάθε ανεπίτρεπτης εξέτασης, τροποποίησης ή διαγραφής αποθηκευμένων δεδομένων προσωπικού χαρακτήρα (έλεγχος της αποθήκευσης)·

ε) την αποτροπή κάθε ανεπίτρεπτης επεξεργασίας δεδομένων (έλεγχος της επεξεργασίας δεδομένων)·

στ) τη διασφάλιση του ότι τα πρόσωπα που είναι εξουσιοδοτημένα για την πρόσβαση στα δεδομένα αποκτούν πράγματι πρόσβαση μόνο στα δεδομένα που καλύπτονται από τη σχετική εξουσιοδότηση, με τη χρήση ατομικού και αποκλειστικού κωδικού χρήστη και μόνον εμπιστευτικών μεθόδων πρόσβασης (έλεγχος της πρόσβασης σε δεδομένα)·

ζ) τη διασφάλιση του ότι όλες οι αρμόδιες αρχές με δικαίωμα πρόσβασης σε δεδομένα καταρτίζουν δελτία με τα καθήκοντα και τις αρμοδιότητες των προσώπων που έχουν εξουσιοδοτηθεί να έχουν πρόσβαση στο σύστημα, να εισέρχονται σε αυτό, να ενημερώνουν, να διαγράφουν και να ερευνούν τα δεδομένα, καθώς και ότι τα εν λόγω δελτία διατίθενται αμελλητί στις εθνικές εποπτικές αρχές κατόπιν σχετικής αιτήσεώς τους (δελτία προσωπικού)·

η) τη διασφάλιση της δυνατότητας ελέγχου και εξακρίβωσης των οργάνων στα οποία είναι δυνατή η διαβίβαση δεδομένων προσωπικού χαρακτήρα με τη χρήση εξοπλισμού διαβίβασης δεδομένων (έλεγχος της διαβίβασης)·

θ) αποτροπή κάθε ανεπίτρεπτης ανάγνωσης και αντιγραφής δεδομένων προσωπικού χαρακτήρα κατά τη διάρκεια της διαβίβασής τους, ιδίως με τη χρήση κατάλληλων κοινών πρωτοκόλλων και προτύπων κρυπτογράφησης (έλεγχος της μεταφοράς).

ΚΕΦΑΛΑΙΟ IV

ΕΠΙΤΡΟΠΟΛΟΓΙΑ

Άρθρο 13

Κοινά πρωτόκολλα και πρότυπα κρυπτογράφησης

1. Μέχρι την εκπνοή της προθεσμίας που προβλέπεται στην παράγραφο 6 του παρόντος άρθρου, όλες οι διαβιβάσεις δεδομένων PNR για τους σκοπούς της παρούσας απόφασης-πλαισίου πραγματοποιούνται είτε ηλεκτρονικά είτε, σε περίπτωση δυσλειτουργίας, με οποιονδήποτε άλλο κατάλληλο τρόπο.

2. Αφ’ ης στιγμής παρέλθει η προθεσμία που προβλέπεται στην παράγραφο 6 του παρόντος άρθρου, όλες οι διαβιβάσεις δεδομένων PNR για τους σκοπούς της παρούσας απόφασης-πλαισίου πραγματοποιούνται ηλεκτρονικώς με τη χρήση ασφαλών και κοινών για όλες τις διαβιβάσεις μεθόδων, ούτως ώστε να κατοχυρώνεται η ασφάλεια των δεδομένων κατά τη διάρκεια της διαβίβασης και η «αναγνωσιμότητά» τους από όλους τους εμπλεκόμενους, συμπεριλαμβανομένων των εξής:

α) κοινών πρωτοκόλλων· και

β) κοινών προτύπων κρυπτογράφησης.

3. Τα κοινά πρωτόκολλα και πρότυπα κρυπτογράφησης θεσπίζονται και, εν ανάγκη, προσαρμόζονται με τη διαδικασία που προβλέπεται στο άρθρο 15.

4. Αν δεν είναι εφικτή η μέθοδος διαβίβασης που μνημονεύεται στις παραγράφους 2 και 3, παραμένει εφαρμοστέα η παράγραφος 1 για όσον χρόνο διαρκεί το κώλυμα.

5. Έκαστο κράτος μέλος μεριμνά για την πραγματοποίηση των αναγκαίων τεχνικών μετατροπών ούτως ώστε να είναι δυνατή η χρήση των κοινών πρωτοκόλλων και προτύπων κρυπτογράφησης για όλες οι διαβιβάσεις δεδομένων PNR για τους σκοπούς της παρούσας απόφασης-πλαισίου. Τα κράτη μέλη γνωστοποιούν στην Επιτροπή την ημερομηνία από την οποία είναι δυνατές τέτοιες διαβιβάσεις. Η Επιτροπή ενημερώνει πάραυτα σχετικά την επιτροπή που αναφέρεται στο άρθρο 14.

6. Οι τεχνικές μετατροπές για τις οποίες γίνεται λόγος στην παράγραφο 5 πραγματοποιούνται εντός έτους από την ημερομηνία θέσπισης των κοινών πρωτοκόλλων και προτύπων κρυπτογράφησης.

7. Οι ρυθμίσεις που απαιτούνται για την εφαρμογή των παραγράφων 2 και 3 θεσπίζονται με την κανονιστική διαδικασία που προβλέπεται στο άρθρο 15.

Άρθρο 14

Διαδικασία επιτροπής

1. Η Ευρωπαϊκή Επιτροπή επικουρείται από επιτροπή (στο εξής: «επιτροπή») απαρτιζόμενη από αντιπροσώπους των κρατών μελών υπό την προεδρία αντιπροσώπου της Ευρωπαϊκής Επιτροπής.

2. Η επιτροπή θεσπίζει τον εσωτερικό της κανονισμό κατόπιν πρότασης του προέδρου της και βάσει των πρότυπων διαδικαστικών κανόνων που έχουν δημοσιευθεί στην Επίσημη Εφημερίδα της Ευρωπαϊκής Ένωσης.

3. Η επιτροπή δύναται να απευθύνει στα μέλη της κατάλληλες συστάσεις σχετικά με τη θέσπιση κοινών πρωτοκόλλων και προτύπων κρυπτογράφησης που θα εφαρμόζονται για όλες τις διαβιβάσεις δεδομένων PNR κατ’ εφαρμογή της παρούσας απόφασης-πλαισίου, καθώς επίσης σχετικά με τα κοινά γενικά κριτήρια, τις μεθόδους και τις πρακτικές που ισχύουν για τις εκτιμήσεις επικινδυνότητας κατ’ εφαρμογή του άρθρου 3 παράγραφος 3.

Άρθρο 15

Διαδικασία

1. Οσάκις γίνεται παραπομπή στο παρόν άρθρο, ο αντιπρόσωπος της Επιτροπής υποβάλλει στην επιτροπή σχέδιο των προς θέσπιση μέτρων. Η επιτροπή γνωμοδοτεί επί του σχεδίου εντός προθεσμίας που καθορίζει ο πρόεδρος με γνώμονα τον βαθμό κατεπείγοντος του εκάστοτε θέματος. Η γνώμη εκδίδεται με την πλειοψηφία που καθορίζεται στο άρθρο 205 παράγραφος 2 της συνθήκης περί ιδρύσεως της Ευρωπαϊκής Κοινότητας για τις αποφάσεις που καλείται να εκδώσει το Συμβούλιο κατόπιν πρότασης της Επιτροπής. Οι ψήφοι των αντιπροσώπων των κρατών μελών στην επιτροπή σταθμίζονται με τον τρόπο που καθορίζεται στο προαναφερθέν άρθρο. Ο πρόεδρος δεν ψηφίζει.

2. Η Ευρωπαϊκή Επιτροπή θεσπίζει τα προβλεπόμενα μέτρα εφόσον αυτά συνάδουν με τη γνώμη της επιτροπής.

3. Σε περίπτωση που τα προβλεπόμενα μέτρα δεν συνάδουν με τη γνώμη της επιτροπής ή σε περίπτωση που δεν υπάρχει γνωμοδότηση, η Επιτροπή υποβάλλει αμελλητί στο Συμβούλιο πρόταση για τα προς θέσπιση μέτρα και ενημερώνει σχετικά το Ευρωπαϊκό Κοινοβούλιο.

4. Το Συμβούλιο δύναται να αποφασίσει επί της πρότασης με ειδική πλειοψηφία, εντός τριών μηνών από την ημερομηνία παραπομπής του θέματος στο Συμβούλιο.

Αν εντός της ρηθείσας προθεσμίας το Συμβούλιο έχει καταστήσει γνωστό με ειδική πλειοψηφία ότι απορρίπτει την πρόταση, η Επιτροπή την επανεξετάζει. Η Επιτροπή δύναται να υποβάλει τροποποιημένη πρόταση στο Συμβούλιο, να υποβάλει εκ νέου την ίδια πρόταση ή να υποβάλει νομοθετική πρόταση βάσει της συνθήκης.

Αν κατά τη λήξη της ρηθείσας χρονικής περιόδου το Συμβούλιο δεν έχει θεσπίσει την προταθείσα πράξη εφαρμογής ούτε έχει δηλώσει ότι απορρίπτει την πρόταση περί των μέτρων εφαρμογής, η προταθείσα πράξη εφαρμογής θεσπίζεται από την Επιτροπή.

ΚΕΦΑΛΑΙΟ V

ΤΕΛΙΚΕΣ ΔΙΑΤΑΞΕΙΣ

Άρθρο 16

Εφαρμογή

1. Τα κράτη μέλη λαμβάνουν τα απαραίτητα μέτρα ώστε να συμμορφωθούν με τις διατάξεις της παρούσας απόφασης-πλαισίου πριν από τις 31 Δεκεμβρίου 2010. Μέχρι την ίδια ημερομηνία, τα κράτη μέλη καλούνται να διαβιβάσουν στη Γενική Γραμματεία του Συμβουλίου και στην Επιτροπή το κείμενο των διατάξεων που θα θεσπίσουν προκειμένου να ενσωματώσουν στην εθνική τους νομοθεσία τις υποχρεώσεις τις οποίες υπέχουν βάσει της παρούσας απόφασης-πλαισίου, καθώς και πίνακα αντιστοιχίας με αντιπαραβολή των εν λόγω διατάξεων και των διατάξεων της παρούσας απόφασης-πλαισίου.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα απόφαση-πλαίσιο ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομερείς ρυθμίσεις για την αναφορά αυτή καθορίζονται από τα κράτη μέλη.

2. Επί τη βάσει έκθεσης που καταρτίζεται με βάση τις εν λόγω πληροφορίες καθώς και γραπτής έκθεσης της Επιτροπής, το Συμβούλιο εξετάζει, πριν από τις 31 Δεκεμβρίου 2011, το κατά πόσον τα κράτη μέλη έχουν συμμορφωθεί με τις διατάξεις της παρούσας απόφασης-πλαισίου.

Άρθρο 17

Επανεξέταση

Με βάση τα στοιχεία που υποβάλλουν τα κράτη μέλη, η Επιτροπή επανεξετάζει την εφαρμογή της παρούσας απόφασης-πλαισίου και θα υποβάλει σχετική έκθεση στο Συμβούλιο εντός τριών ετών από την έναρξη ισχύος της παρούσας απόφασης-πλαισίου. Η επανεξέταση καλύπτει όλα τα στοιχεία της παρούσας απόφασης-πλαισίου, με ιδιαίτερη έμφαση στην εφαρμογή της μεθόδου της «προώθησης», στο επίπεδο συμμόρφωσης με τις εγγυήσεις προστασίας των δεδομένων, στην αξιολόγηση της χρονικής διάρκειας διατήρησης των δεδομένων και στην ποιοτική στάθμη των εκτιμήσεων επικινδυνότητας.

Άρθρο 18

Στατιστικά στοιχεία

1. Τα κράτη μέλη φροντίζουν για τη διαθεσιμότητα συνόλου στατιστικών στοιχείων σχετικά με τα δεδομένα PNR που παρέχονται στις μονάδες στοιχείων επιβατών.

2. Τα εν λόγω στατιστικά στοιχεία πρέπει οπωσδήποτε να καλύπτουν, ανά αερομεταφορέα και προορισμό, τον αριθμό στοιχείων πληροφοριών, τον αριθμό των περιπτώσεων εντοπισμού ατόμων υψηλού κινδύνου και τον αριθμό των επακόλουθων μέτρων επιβολής του νόμου για τα οποία απαιτήθηκε η χρήση δεδομένων PNR.

3. Τα εν λόγω στατιστικά στοιχεία δεν πρέπει να περιλαμβάνουν πληροφορίες προσωπικού χαρακτήρα. Ενδείκνυται να διαβιβάζονται τα στατιστικά στοιχεία στη Γενική Γραμματεία του Συμβουλίου και στην Επιτροπή σε ετήσια βάση.

Άρθρο 19

Σχέση με άλλες νομικές πράξεις

1. Τα κράτη μέλη δύνανται να εξακολουθήσουν να εφαρμόζουν διμερείς ή πολυμερείς συμφωνίες ή διευθετήσεις οι οποίες ισχύουν ήδη κατά τον χρόνο έκδοσης της παρούσας απόφασης-πλαισίου στον βαθμό που οι εν λόγω συμφωνίες ή διευθετήσεις συμβιβάζονται με τους στόχους της παρούσας απόφασης-πλαισίου.

2. Τα κράτη μέλη δύνανται να συνάπτουν ή να θέτουν σε ισχύ διμερείς ή πολυμερείς συμφωνίες ή διευθετήσεις μετά την έναρξη ισχύος της παρούσας απόφασης-πλαισίου στον βαθμό που οι εν λόγω συμφωνίες ή διευθετήσεις συμβιβάζονται με τους στόχους της παρούσας απόφασης-πλαισίου.

Άρθρο 20

Έναρξη ισχύος

Η παρούσα απόφαση-πλαίσιο αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Δεδομένα PNR δυνάμει του άρθρου 2

Δεδομένα για όλους τους επιβάτες

1. Κωδικός εντοπισμού φακέλου PNR

2. Ημερομηνία κράτησης/έκδοσης του εισιτηρίου

3. Προβλεπόμενη(-ες) ημερομηνία(-ες) ταξιδιού

4. Ονοματεπώνυμο(-α)

5. Διεύθυνση και στοιχεία επικοινωνίας (αριθμός τηλεφώνου, διεύθυνση ηλεκτρονικού ταχυδρομείου)

6. Όλα τα είδη πληροφοριών για την πληρωμή, περιλαμβανομένης της διεύθυνσης χρέωσης

7. Πλήρες δρομολόγιο για τη συγκεκριμένη κατάσταση PNR

8. Πληροφορίες για συχνούς ταξιδιώτες

9. Ταξιδιωτικό πρακτορείο/Ταξιδιωτικός πράκτορας

10. Ταξιδιωτικό ιστορικό του επιβάτη, στο οποίο περιλαμβάνονται πληροφορίες για επιβεβαιώσεις, την κατάσταση ελέγχου εισιτηρίου, τη μη προσέλευση σε πτήσεις ή την αγορά εισιτηρίου την τελευταία στιγμή χωρίς κράτηση

11. Διαχωρισμένα/κατανεμημένα δεδομένα PNR

12. Γενικές παρατηρήσεις (εξαιρουμένων των ευαίσθητων πληροφοριών)

13. Πληροφορίες σχετικά με την έκδοση των εισιτηρίων, που περιλαμβάνουν τον αριθμό του εισιτηρίου, την ημερομηνία έκδοσης, τα εισιτήρια απλής μετάβασης και τα πεδία αυτόματης αναγραφής ναύλου (Automated Ticket Fare Quote)

14. Αριθμός καθίσματος και άλλες πληροφορίες για το κάθισμα

15. Πληροφορίες για τη χρήση κοινού κωδικού

16. Όλες οι πληροφορίες για τις αποσκευές

17. Αριθμός και άλλα ονόματα ταξιδιωτών της κατάστασης PNR

18. Πληροφορίες API που έχουν ενδεχομένως συλλεγεί

19. Ιστορικό όλων των μεταβολών των δεδομένων PNR που απαριθμούνται στα ανωτέρω σημεία 1 έως 18

Πρόσθετα δεδομένα για ασυνόδευτους ανήλικους κάτω των 18 ετών

20. Ονοματεπώνυμο και φύλο του ανήλικου

21. Ηλικία

22. Γλώσσα(-ες) που ομιλεί

23. Ονοματεπώνυμο και στοιχεία επικοινωνίας του κηδεμόνα κατά την αναχώρηση και σχέση που συνδέει τον κηδεμόνα με τον ανήλικο

24. Ονοματεπώνυμο και στοιχεία επικοινωνίας του κηδεμόνα κατά την άφιξη και σχέση που συνδέει τον κηδεμόνα με τον ανήλικο

25. Πράκτορας αναχώρησης και άφιξης[pic][pic][pic][pic][pic][pic]

[1] SEC(2007) 1453.

[2] ΕΕ

[3] ΕΕ

[4] Επίσημη Εφημερίδα, Δήλωση για την καταπολέμηση της τρομοκρατίας, της 25ης Μαρτίου 2004.

[5] Το πρόγραμμα της Χάγης: ενίσχυση της ελευθερίας, της ασφάλειας και της δικαιοσύνης στην Ευρωπαϊκή Ένωση, σημείο 2.2 Τρομοκρατία.

[6] Δήλωση του Συμβουλίου για την αντίδραση της ΕΕ στις βομβιστικές ενέργειες του Λονδίνου, σημείο 6.

[7] ΕΕ L 164 της 22.6.2002, σ. 3.

[8] EE

[9] ΕΕ L 261 της 6.8.2004, σ. 24.

[10] COM(2003) 826 της 16.12.2003.

[11] ΕΕ L 164 της 22.6.2002, σ. 3.

[12] EE

[13] EE